CELEX: 52020PC0135
Language: mt
Date: 2020-04-03
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1215/2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabbilizzazzjoni u Assoċjazzjoni tal-Unjoni Ewropea jew li huma marbutin miegħu

IL-KUMMISSJONI EWROPEA
            Brussell, 3.4.2020
            COM(2020) 135 final
            2020/0051(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament tal-Kunsill (KE) Nru 1215/2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabbilizzazzjoni u Assoċjazzjoni tal-Unjoni Ewropea jew li huma marbutin miegħu
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               Il-miżuri kummerċjali awtonomi (ATMs, autonomous trade measures) proposti huma wieħed mill-istrumenti għall-implimentazzjoni tal-politika tal-UE vis-à-vis il-Balkani tal-Punent, kif definita fil-proċess ta’ Stabilizzazzjoni u Assoċjazzjoni mniedi mill-Kummissjoni Ewropea f’Mejju 1999. Fil-laqgħa tiegħu ġewwa Lisbona fit-23 u l-24 ta’ Marzu 2000, il-Kunsill Ewropew ikkonkluda li l-Ftehimiet ta’ Stabbilizzazzjoni u Assoċjazzjoni mal-partijiet tal-Balkani tal-Punent jenħtieġ li jkunu preċeduti minn liberalizzazzjoni asimetrika tal-kummerċ. Il-liberalizzazzjoni asimetrika tal-kummerċ kienet prevista permezz tar-Regolament tal-Kunsill (KE) Nru 1215/2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabilizzazzjoni u Assoċjazzjoni tal-Unjoni Ewropea jew li huma marbutin miegħu, b’validità sal-31 ta’ Diċembru 2020.
            
            
               Ġew konklużi Ftehimiet ta’ Stabbilizzazzjoni u Assoċjazzjoni bejn l-Unjoni u l-partijiet kollha kkonċernati tal-Balkani tal-Punent; l-aħħar wieħed mal-Kosovo
                  1* daħal fis-seħħ fl-1 ta’ April 2016.
            
            
               B’kont meħud tad-differenzi fl-ambitu tal-liberalizzazzjoni tat-tariffi fil-qafas tar-reġimi kuntrattwali li ġew żviluppati bejn l-Unjoni u l-parteċipanti kollha fil-proċess ta’ Stabbilizzazzjoni u Assoċjazzjoni u l-preferenzi mogħtija fil-qafas tar-Regolament (KE) Nru 1215/2009, qed jiġi ssuġġerit li tiġi prolongata d-durata tar-Regolament (KE) Nru 1215/2009 sal-31 ta’ Diċembru 2025. 
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Il-proposta hija konsistenti mal-appoġġ kontinwu li l-UE tagħti għall-integrazzjoni ekonomika gradwali tar-reġjun fl-UE u għall-proċessi ta’ adeżjoni individwali.
            
            
               Minkejja li l-biċċa l-kbira tal-preferenzi kummerċjali li kienu ngħataw lill-Balkani tal-Punent permezz tar-reġim kummerċjali awtonomu issa ġew integrati fil-Ftehim ta’ Stabbilizzazzjoni u Assoċjazzjoni rispettiv mal-Unjoni, il-preferenzi limitati mogħtija permezz ta’ dan ir-Regolament għadhom jipprovdu appoġġ siewi għall-ekonomija reġjonali. Dawn il-preferenzi jippermettu s-sospensjoni ta’ dazji speċifiċi li normalment jiġu applikati għall-frott u l-ħxejjex, u l-inklużjoni ta’ kwota globali tal-inbid, disponibbli wara l-eżawriment tal-kwoti nazzjonali rispettivi tal-inbid.
            
            
               Is-sistema tal-ATMs ikkontribwiet għall-espansjoni tal-kummerċ totali bejn l-UE u l-Balkani tal-Punent, li qabeż l-EUR 54 biljun fl-2018. L-UE hija s-sieħeb kummerċjali ewlieni, b’sehem ta’ iktar minn 72 % tal-kummerċ totali tar-reġjun.
            
            
               •Konsistenza ma’ politiki oħra tal-Unjoni
            
            
               Din il-proposta hija kompletament konformi mad-Dikjarazzjoni ta’ Sofija tas-17 ta’ Mejju 2018 fejn l-UE impenjat ruħha li ssaħħaħ u tintensifika l-involviment tagħha f’kull livell biex tappoġġja t-trasformazzjoni politika, ekonomika u soċjali tar-reġjun. Dan huwa wkoll koerenti mal-linji gwida politiċi tal-Kummissjoni l-ġdida, li affermat mill-ġdid il-perspettiva Ewropea tal-Balkani tal-Punent u r-rwol importanti tagħha fit-tkomplija tal-proċess ta’ riforma fir-reġjun kollu. L-Unjoni Ewropea għandha l-għan li tippromwovi l-paċi, l-istabbiltà u l-iżvilupp ekonomiku fir-reġjun u tiftaħ il-prospettiva tal-integrazzjoni fl-UE.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-bażi ġuridika tal-proposta hija l-Artikolu 207(2) tat-Trattat dwar il-Funzjonament tal-Unjoni Ewropea.
            
            
               •Sussidjarjetà (għall-kompetenza mhux esklużiva) 
            
            
               
                  Mhux applikabbli.
               
            
            
               •Proporzjonalità
            
            
               
                  Il-miżuri proposti wrew li kellhom impatt pożittiv fuq il-pajjiżi benefiċjarji billi kkontribwew għall-iżvilupp ekonomiku tagħhom, b’mod partikolari permezz tal-ħolqien ta’ sħubijiet b’saħħithom bejn in-negozji tal-UE u l-produtturi lokali fir-reġjun tal-Balkani tal-Punent. Il-proposta li l-miżuri jiġu estiżi għal ħames snin addizzjonali hija għalhekk meqjusa bħala l-iktar miżura xierqa biex jiġi żgurat l-iżvilupp ekonomiku sostnut tas-sħab tal-Balkani tal-Punent, waqt li jiġi evitat proċess twil ħafna u kumpless tal-emendar ta’ kull ftehim kummerċjali bilaterali individwali fl-ambitu tal-Ftehimiet ta’ Stabbilizzazzjoni u Assoċjazzjoni.
               
            
         
         
            
               •Għażla tal-istrument
            
            
               
                  Il-miżuri kummerċjali awtonomi jippermettu (f’ċirkostanzi ta’ eċċezzjoni) lill-Unjoni tagħti preferenzi speċifiċi u mmirati ħafna, li altrimenti ma jingħatawx fil-kuntest ta’ ftehim ta’ kummerċ ħieles billi jkunu joħolqu preċedenti li mhumiex fl-interess tal-Unjoni.
               
            
            
               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex-post/kontrolli tal-idoneità tal-leġiżlazzjoni eżistenti
            
            
               
                  Ma saret l-ebda evalwazzjoni ex-post formali minħabba l-ambitu limitat ħafna tal-miżuri.
               
            
            
               •Konsultazzjonijiet mal-partijiet ikkonċernati
            
            
               
                  Ma saru l-ebda konsultazzjonijiet formali mal-partijiet ikkonċernati, imma hemm interess unanimu u ripetut għat-tkomplija tal-miżuri fost il-partijiet benefiċjarji filwaqt li ma tqajmet l-ebda oġġezzjoni mill-operaturi ekonomiċi Ewropej fil-pjattaformi varji ta’ komunikazzjoni maħluqa mis-servizzi tal-Kummissjoni għall-industrija tal-UE.
               
            
            
               •Ġbir u użu tal-għarfien espert
            
            
               
                  Mhux applikabbli.
               
            
            
               •Valutazzjoni tal-impatt
            
            
               
                  L-istrumenti għal regolamentazzjoni aħjar jeżentaw b’mod espliċitu mill-valutazzjoni tal-impatt l-estensjoni tal-protokolli eżistenti ma’ pajjiżi terzi.
               
               
                  Il-miżuri proposti ilhom fis-seħħ għal kważi għoxrin sena, imma issa l-portata tagħhom hija ħafna inqas, peress li l-maġġoranza tal-preferenzi ġew integrati gradwalment fil-Ftehimiet individwali ta’ Stabbilizzazzjoni u Assoċjazzjoni bejn l-UE u l-benefiċjarji. Filwaqt li l-impatt stmat huwa kkunsidrat minimu f’termini ta’ dazji mitlufa mill-UE (madwar EUR 23,5 miljun għas-sitt benefiċjarji flimkien, fuq il-bażi tal-valur tal-importazzjonijiet fl-2018), l-estensjoni tal-miżuri hija meqjusa bħala l-aħjar garanzija tal-impenn tal-UE favur l-integrazzjoni kummerċjali tal-Balkani tal-Punent. Il-miżuri proposti jkunu jikkontribwixxu wkoll biex jiżguraw l-istabbiltà tal-kundizzjonijiet ta’ aċċess għas-suq għall-operaturi ekonomiċi tar-reġjun u tal-UE. 
               
               
                  Fuq il-bażi tal-valutazzjoni tal-Kummissjoni wara ż-żjarat fuq il-post fir-reġjun, ħareġ li l-miżuri jibbenefikaw lil għadd kbir ta’ produtturi agrikoli żgħar u ħafna minn dawn il-produtturi lokali stabbilew sħubijiet b’saħħithom man-negozji fl-UE. Jekk ir-Regolament (KE) Nru 1215/2009 ma jiġix estiż sal-31 ta’ Diċembru 2020, il-Balkani tal-Punent se jkunu mċaħħda temporanjament minn dan l-aċċess liberalizzat għas-suq għal prodotti agrikoli ewlenin (frott u ħxejjex) li għandhom importanza kritika għal dan ir-reġjun sensittiv. 
               
               
                  Jenħtieġ li l-UE tevita assolutament li tirrepeti ruħha s-sitwazzjoni tal-2010 meta l-estensjoni ma setgħetx tiġi vvotata fil-ħin: dan kien ħoloq tfixkil serju fis-swieq agrikoli tal-Balkani tal-Punent. L-applikazzjoni retroattiva għall-irkupru tad-dazji doganali jenħtieġ li ma tkunx alternattiva, peress li hija soluzzjoni kumplessa u jkunu meħtieġa ħafna burokrazija u xhur qabel ma l-operaturi jiġu rimborżati. Il-perturbazzjoni fil-qafas legali mhux biss toħloq dannu ekonomiku immedjat imma tibgħat ukoll messaġġ ta’ ambjent tan-negozju li huwa instabbli u insikur.
               
            
            
               •Idoneità regolatorja u simplifikazzjoni
            
            
               
                  Peress li l-miżuri proposti diġà ilhom fis-seħħ għal kważi 20 sena, il-benefiċjarji huma infurmati tajjeb ħafna u jafu jikkonformaw mal-kundizzjonalitajiet previsti fir-Regolament. Barra minn hekk, ir-Regolament propost ineħħi wkoll il-paragrafi li saru obsoleti, jaġġorna r-Regolament u jneħħi d-dispożizzjonijiet obsoleti.
               
            
            
               •Drittijiet fundamentali
            
            
               
                  L-Artikolu 2(1)(d) tar-Regolament (KE) Nru 1215/2009 jissoġġetta d-dritt għall-benefiċċju mill-preferenzi għall-astensjoni tal-benefiċjarji milli jinvolvu ruħhom fi ksur serju u sistematiku tad-drittijiet tal-bniedem, inklużi d-drittijiet ewlenin tax-xogħol, tal-prinċipji fundamentali tad-demokrazija u tal-istat tad-dritt.
               
            
            
               4.IMPLIKAZZJONIJIET BAĠITARJI
            
            
               Ir-Regolament propost ma jġarrabx kostijiet addizzjonali għall-baġit tal-UE. Għas-snin 2020 sa 2025 ma hu se jkun hemm l-ebda telf addizzjonali ta’ dħul mit-tariffi fir-rigward ta’ prodotti ffabbrikati mill-benefiċjarji attwali. Id-dħul ipotetiku li seta’ nġabar minn importazzjonijiet ġodda addizzjonali mhuwiex meqjus bħala telf tad-dħul mit-tariffi. 
            
         
         
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Fil-kuntest tal-laqgħat tas-sottokumitati li jsiru taħt l-umbrella tal-Ftehimiet ta’ Stabbilizzazzjoni u Assoċjazzjoni, il-monitoraġġ u r-rapportar dwar l-użu tal-preferenzi bilaterali huma regolarment fuq l-aġenda tad-diskussjonijiet bilaterali mas-sħab tal-Balkani tal-Punent. 
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-proposta tinkludi tliet gruppi ta’ dispożizzjonijiet li jikkonċernaw:
               
            
            
               (1)Il-bdil tad-denominazzjoni ta’ żewġ benefiċjarji biex tkun riflessa l-aħħar terminoloġija miftiehma, fi kliem ieħor is-sostituzzjoni ta’ “l-Eks-Repubblika Jugoslava tal-Maċedonja” b’“il-Maċedonja ta’ Fuq” u s-sostituzzjoni ta’ “it-Territorju doganali tal-Kosovo” b’“il-Kosovo*”, kif użati fil-Ftehim ta’ Stabbilizzazzjoni u Assoċjazzjoni mal-UE. Fuq dik il-bażi, ir-referenzi kollha għal “pajjiżi” jew “pajjiżi u territorji” jinbidlu b’“parti”.
            
            
               (2)Aġġornament tal-Artikolu 3 wara l-emendi introdotti fir-Regolament Delegat tal-Kummissjoni (UE) 2017/1464 tat-2 ta’ Ġunju 2017: peress li l-preferenzi unilaterali mogħtija lill-Kosovo ġew inklużi fil-Ftehim ta’ Stabbilizzazzjoni u Assoċjazzjoni bejn l-UE u l-Kosovo, li daħal fis-seħħ fl-1 ta’ April 2016, il-preferenzi kummerċjali awtonomi ma għadhomx jikkonċernaw konċessjonijiet għall-kummerċ tas-sajd jew taċ-ċanga. Għall-finijiet ta’ ċarezza qed jiġi propost li titneħħa kull referenza għal dawn iż-żewġ kategoriji ta’ prodotti.
            
            
               (3)Estensjoni tal-applikazzjoni tar-Regolament sal-31 ta’ Diċembru 2025.
            
            
               2020/0051 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolament tal-Kunsill (KE) Nru 1215/2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabbilizzazzjoni u Assoċjazzjoni tal-Unjoni Ewropea jew li huma marbutin miegħu
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 207(2) tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Filwaqt li jaġixxu skont il-proċedura leġiżlattiva ordinarja,
            
            
               Billi:
            
         
         
            
               (1)Ir-Regolament tal-Kunsill (KE) Nru 1215/2009
                  2
                pprovda aċċess illimitat bla dazju għas-suq tal-Unjoni għal kważi l-prodotti kollha li joriġinaw mill-parteċipanti tal-proċess ta’ Stabbilizzazzjoni u Assoċjazzjoni sal-mument li fih ġew konklużi ftehimiet bilaterali ma’ dawk il-partijiet.
            
            
               (2)Ġew konklużi Ftehimiet ta’ Stabbilizzazzjoni u Assoċjazzjoni mas-sitt partijiet kollha, l-aħħar wieħed bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo
                  3
               *, min-naħa l-oħra, daħal fis-seħħ fl-1 ta’ April 2016. 
            
            
               (3)Ir-Regolament Delegat tal-Kummissjoni (UE) 2017/1464
                  4
                emenda r-Regolament (KE) Nru 1215/2009 biex jitneħħew il-preferenzi bilaterali mogħtija lill-Kosovo filwaqt li tinżamm il-preferenza unilaterali mogħtija lill-benefiċjarji kollha tal-Balkani tal-Punent fil-forma tas-sospensjoni tad-dazji kollha għall-prodotti koperti mill-Kapitoli 7 u 8 tan-Nomenklatura Magħquda u l-aċċess tagħhom għall-kwota tariffarja globali tal-inbid ta’ 30 000 hl.
            
            
               (4)B’kont meħud ta’ dawn id-differenzi fl-ambitu tal-liberalizzazzjoni tat-tariffi fil-qafas tar-reġimi kuntrattwali li ġew żviluppati bejn l-Unjoni u l-parteċipanti kollha fil-proċess ta’ Stabbilizzazzjoni u Assoċjazzjoni u l-preferenzi mogħtija fil-qafas tar-Regolament (KE) Nru 1215/2009, qed jiġi ssuġġerit li l-perjodu ta’ applikazzjoni tar-Regolament (KE) Nru 1215/2009 jiġi estiż sal-31 ta’ Diċembru 2025.
            
            
               (5)L-estensjoni tal-perjodu ta’ applikazzjoni tar-Regolament (KE) Nru 1215/2009 hija kkunsidrata l-aqwa garanzija tal-impenn tal-Unjoni għall-integrazzjoni kummerċjali tal-Balkani tal-Punent. Jenħtieġ li din l-estensjoni tikkontribwixxi wkoll biex tiżgura l-istabbiltà tal-kundizzjonijiet ta’ aċċess għas-suq għall-operaturi ekonomiċi tar-reġjun u tal-Unjoni. 
            
            
               (6)Barra minn hekk, id-denominazzjoni ta’ żewġ benefiċjarji trid tiġi emendata biex tirrifletti l-aħħar terminoloġija miftiehma.
            
            
               (7)Ir-Regolament (KE) Nru 1215/2009 għalhekk jenħtieġ li jiġi emendat skont dan,
            
            
               ADOTTAW DAN IR-REGOLAMENT:
            
            
               Artikolu 1
            
            
               Ir-Regolament (KE) Nru 1215/2009 huwa emendat kif ġej: 
            
            
               (1)L-Artikolu 1 huwa sostitwit b’dan li ġej: 
            
            
               “Artikolu 1
            
            
               Arranġamenti preferenzjali
            
            
               1.Prodotti li joriġinaw mill-Albanija, mill-Bożnija-Ħerzegovina, mill-Kosovo
                  5
               *, mill-Montenegro, mill-Maċedonja ta’ Fuq, u mis-Serbja li huma koperti mill-Kapitoli 7 u 8 tan-Nomenklatura Magħquda għandhom jiġu ammessi għall-importazzjoni fl-Unjoni mingħajr restrizzjonijiet kwantitattivi jew miżuri b’effett ekwivalenti u b’eżenzjoni mid-dazji doganali u minn imposti b’effett ekwivalenti. 
            
            
               2.Prodotti li joriġinaw mill-Albanija, mill-Bożnija-Ħerzegovina, mill-Kosovo, mill-Montenegro, mill-Maċedonja ta’ Fuq, u mis-Serbja għandhom ikomplu jibbenefikaw mid-dispożizzjonijiet ta’ dan ir-Regolament fejn ikun indikat hekk. Tali prodotti għandhom ukoll jibbenefikaw minn kwalunkwe konċessjoni stipulata f’dan ir-Regolament li hija aktar favorevoli minn dik prevista mill-ftehimiet bilaterali bejn l-Unjoni u dawk il-partijiet.”.
            
            
               (2)L-Artikolu 2 huwa emendat kif ġej:
            
            
               (a) Fil-paragrafu 1, il-punti (a), (b), (ċ) u (d) huma sostitwiti b’dan li ġej:
            
            
               “(a) il-konformità mad-definizzjoni ta’ ‘prodotti oriġinarji’ stipulata fir-Regolament Delegat tal-Kummissjoni 2015/2446 Titolu II, Kapitolu 1, Sezzjoni 2, Subsezzjonijiet 4 u 5, u fir-Regolament ta’ Implimentazzjoni tal-Kummissjoni 2015/2447 Titolu II, Kapitolu 2, Sezzjoni 2, Subsezzjonijiet 10 u 11; 
            
            
               (b) l-astensjoni tal-partijiet imsemmija fl-Artikolu 1 milli jintroduċu dazji ġodda u imposti li jkollhom effett ekwivalenti u restrizzjonijiet kwantitattivi ġodda jew miżuri li jkollhom effett ekwivalenti għall-importazzjonijiet li joriġinaw mill-Unjoni jew milli jżidu livelli eżistenti ta’ dazji jew imposti jew milli jintroduċu xi restrizzjonijiet oħra mit-30 ta’ Settembru 2000;
            
            
               (c) l-involviment ta’ benefiċjarji f’koperazzjoni amministrattiva effettiva mal-Unjoni għall-prevenzjoni ta’ kull riskju ta’ frodi; u
            
         
         
            
               (d) l-astensjoni tal-partijiet imsemmija fl-Artikolu 1 milli jinvolvu ruħhom fi ksur serju u sistematiku tad-drittijiet tal-bniedem, inklużi d-drittijiet ewlenin tax-xogħol, tal-prinċipji fundamentali tad-demokrazija u tal-istat tad-dritt.”.
            
            
               (b) Il-paragrafu 3 huwa sostitwit b’dan li ġej:
            
            
               “Fil-każ ta’ nonkonformità, min-naħa ta’ parti, mal-punt (a), (b) jew (c) tal-paragrafu 1 jew mal-paragrafu 2, il-Kummissjoni tista’, permezz ta’ atti ta’ implimentazzjoni, tissospendi, totalment jew parzjalment, l-eliġibbiltà tal-parti kkonċernata għall-benefiċċji skont dan ir-Regolament. Dawk l-atti ta’ implimentazzjoni għandhom jiġu adottati f’konformità mal-proċedura ta’ eżami msemmija fl-Artikolu 8(4).”.
            
            
               (3)L-Artikolu 3 huwa emendat kif ġej:
            
            
               (a)Il-paragrafu 1 huwa sostitwit b’dan li ġej:
            
            
               “Għal ċerti prodotti tal-inbid, kif elenkati fl-Anness I, li joriġinaw mill-benefiċjarji msemmija fl-Artikolu 1, id-dazji doganali applikabbli għall-importazzjonijiet fl-Unjoni għandhom ikunu sospiżi matul il-perijodi, fil-livelli, fil-limiti tal-kwota tariffarja tal-Unjoni u skont il-kundizzjonijiet indikati għal kull prodott u oriġini li hemm f’dak l-Anness.”.
            
            
               (b)Il-paragrafu 2 jitħassar.
            
            
               (4)L-Artikolu 4 jitħassar.
            
            
               (5)Fl-Artikolu 5, l-ewwel paragrafu huwa sostitwit b’dan li ġej:
            
            
               “Il-kwoti tariffarji msemmija fl-Artikolu 3(1) ta’ dan ir-Regolament għandhom ikunu amministrati mill-Kummissjoni f’konformità mar-Regolament ta’ Implimentazzjoni tal-Kummissjoni 2015/2447 Titolu II, Kapitolu 1, Sezzjoni 1.”
            
            
               (6)Fl-Artikolu 7, il-punti (b) u (c) huma sostitwiti b’dan li ġej:
            
            
               “(b) aġġustamenti meħtieġa wara l-għoti ta’ preferenzi kummerċjali skont arranġamenti oħra bejn l-Unjoni u l-partijiet imsemmija fl-Artikolu 1;
            
            
                (c) is-sospensjoni, totali jew parzjali, tal-eliġibbiltà ta’ parti kkonċernata għall-benefiċċji skont dan ir-Regolament, fil-każ ta’ nonkonformità ta’ dik il-parti mal-kundizzjonijiet stabbiliti fil-punt (d) tal-Artikolu 2(1).”.
            
            
               (7)L-Artikolu 10(1) huwa emendat kif ġej:
            
            
               (a)
                     is-sentenza introduttorja tal-ewwel subparagrafu hija sostitwita b’dan li ġej:
            
            
               “Fejn il-Kummissjoni ssib li hemm evidenza suffiċjenti ta’ frodi jew ta’ nuqqas ta’ kooperazzjoni amministrattiva kif meħtieġa għall-verifika tal-evidenza tal-oriġini, jew li hemm żieda enormi fl-esportazzjonijiet ġewwa l-Unjoni li taqbeż il-livell tal-kapaċità normali ta’ produzzjoni u ta’ esportazzjoni, jew nuqqas ta’ konformità mad-dispożizzjonijiet tal-punt (a), (b) jew (c) tal-Artikolu 2(1), min-naħa tal-partijiet imsemmija fl-Artikolu 1, hija tista’ tieħu miżuri biex tissospendi totalment jew parzjalment l-arranġamenti previsti f’dan ir-Regolament għal perjodu ta’ tliet xhur, dment li l-ewwel:”.
            
            
               (b) 
                     il-punti (b) u (ċ) tal-ewwel subparagrafu huma sostitwiti b’dan li ġej:
            
            
               “(b) tkun stiednet lill-Istati Membri biex jieħdu l-miżuri ta’ prekawzjoni li jkunu meħtieġa sabiex jiġu salvagwardati l-interessi finanzjarji tal-Unjoni u/jew sabiex tassigura konformità mill-partijiet benefiċjarji mal-Artikolu 2(1);
            
            
               (8)(c) tkun ippubblikat avviż f’Il-Ġurnal Uffiċjali tal-Unjoni Ewropea li jgħid li jeżistu dubji raġjonevoli dwar l-applikazzjoni tal-arranġamenti preferenzjali u/jew il-konformità mal-Artikolu 2(1) mill-parti benefiċjarja, li jistgħu joħolqu diskussjoni dwar id-dritt tagħha li tkompli tgawdi mill-benefiċċji mogħtija minn dan ir-Regolament.”.
            
            
               (9)Fl-Artikolu 12, it-tieni paragrafu huwa sostitwit b’dan li ġej:
            
         
         
            
               “Għandu japplika sal-31 ta’ Diċembru 2025.”.
            
            
               (10)L-Anness I huwa sostitwit bit-test fl-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
            
               
         
         
            
                  
                     (1)
                  *
                        Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244 (1999) u l-Opinjoni tal-QIĠ dwar id-dikjarazzjoni tal-indipendenza tal-Kosovo. 
               
               
                  
                     (2)
                  
                        Ir-Regolament tal-Kunsill (KE) Nru 1215/2009 tat-30 ta’ Novembru 2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabbilizzazzjoni u Assoċjazzjoni tal-Unjoni Ewropea jew li huma marbutin miegħu (ĠU L 328, 15.12.2009, p. 1).
               
               
                  
                     (3)
                  *
                        Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244 (1999) u l-Opinjoni tal-QIĠ dwar id-dikjarazzjoni tal-indipendenza tal-Kosovo.
               
               
                  
                     (4)
                  
                        Ir-Regolament Delegat tal-Kummissjoni (UE) 2017/1464 tat-2 ta’ Ġunju 2017 li jemenda r-Regolament tal-Kunsill (KE) Nru 1215/2009 fir-rigward tal-konċessjonijiet kummerċjali mogħtija lill-Kosovo* wara d-dħul fis-seħħ tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra.
               
               
                  
                     (5)
                  *
                        Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244 (1999) u l-Opinjoni tal-QIĠ dwar id-dikjarazzjoni tal-indipendenza tal-Kosovo.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 3.4.2020
            COM(2020) 135 final
            ANNESS
            ta’ 
            Proposta għal Regolament tal-Parlament Ewropew u tal-Kunsill
            li jemenda r-Regolament tal-Kunsill (KE) Nru 1215/2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabilizzazzjoni u Assoċjazzjoni tal-Unjoni Ewropea jew li huma marbutin miegħu
            
               
         
         
            
               ANNESS 
            
            
               ANNESS I
            
            
               LI JIKKONĊERNA L-KWOTI TARIFFARJI MSEMMIJA FL-ARTIKOLU 1(2)
            
            
               Minkejja r-regoli għall-interpretazzjoni tan-Nomenklatura Magħquda, il-kliem tad-deskrizzjoni tal-prodotti għandu jitqies li għandu biss valur indikattiv, peress li l-iskema preferenzjali hija ddeterminata, fil-kuntest ta’ dan l-Anness, bil-kopertura tal-kodiċijiet NM. Fejn ikunu indikati ex kodiċijiet NM, l-iskema preferenzjali għandha tiġi ddeterminata bl-applikazzjoni tal-kodiċi NM u tad-deskrizzjoni korrispondenti flimkien.
            
            
                     
                        Nru tal-ordni
                     
                  
                  
                     
                        Kodiċi NM
                     
                  
                  
                     
                        Deskrizzjoni
                     
                  
                  
                     
                        Volum tal-kwota fis-sena
                           1
                        
                     
                  
                  
                     
                        Benefiċjarji
                     
                  
                  
                     
                        Rata ta’ dazju
                     
                  
               
                     
                        09.1530
                     
                  
                  
                     
                        ex 2204 21 94
                     
                     
                        ex 2204 21 95
                     
                     
                        ex 2204 21 96
                     
                     
                        ex 2204 21 97
                     
                     
                        ex 2204 21 98
                     
                     
                        ex 2204 22 93
                     
                     
                        ex 2204 22 94
                     
                     
                        ex 2204 22 95
                     
                     
                        ex 2204 29 93
                     
                     
                        ex 2204 29 94
                     
                     
                        ex 2204 29 95
                     
                  
                  
                     
                        Inbid ta’ għeneb frisk, b’saħħa alkoħolika attwali bil-volum mhux aktar minn 15 % vol, għajr l-inbid effervexxenti
                     
                  
                  
                     
                        30 000 hl
                     
                  
                  
                     
                        L-Albanija
                           2
                        , il-Bożnija-Ħerzegovina
                           3
                        , il-Kosovo
                           4
                        , il-Montenegro
                           5
                        , il-Maċedonja ta’ Fuq
                           6
                        , is-Serbja
                           7
                        .
                     
                  
                  
                     
                        Eżenzjoni
                     
                  
               
         
         
            
                  
                     (1)
                  
                        Volum globali wieħed għal kull kwota tariffarja aċċessibbli għall-importazzjonijiet li joriġinaw mill-benefiċjarji.
               
               
                  
                     (2)
                  
                        L-aċċess għall-kwota tariffarja globali għall-inbid li joriġina mill-Albanija jingħata bil-kundizzjoni li l-ewwel tiġi eżawrita l-kwota tariffarja individwali stipulata fil-Protokoll dwar l-inbid konkluż mal-Albanija. Dik il-kwota individwali hija miftuħa skont l-ordni Nru 09.1512 u Nru 09.15.13.
               
               
                  
                     (3)
                  
                        L-aċċess għall-kwota tariffarja globali għall-inbid li joriġina mill-Bożnija-Ħerzegovina jingħata bil-kundizzjoni li l-ewwel jiġu eżawriti ż-żewġ kwoti tariffarji individwali stipulati fil-Protokoll dwar l-inbid konkluż mal-Bożnija-Ħerzegovina. Dawk il-kwoti individwali huma miftuħa skont l-ordni Nru 09.1528 u Nru 09.1529.
               
               
                  
                     (4)
                  
                        L-aċċess għall-kwota tariffarja globali għall-inbid li joriġina mill-Kosovo jingħata bil-kundizzjoni li l-ewwel jiġu eżawriti ż-żewġ kwoti tariffarji individwali stipulati fil-Protokoll dwar l-inbid konkluż mal-Kosovo. Dawk il-kwoti individwali huma miftuħa skont l-ordni Nru 09.1570 u Nru 09.1572.
               
               
                  
                     (5)
                  
                        L-aċċess għall-kwota tariffarja globali għall-inbid li joriġina mill-Montenegro, sakemm jikkonċerna l-prodotti tal-kodiċi NM 2204 21, jingħata bil-kundizzjoni li l-ewwel tiġi eżawrita l-kwota tariffarja individwali stipulata fil-Protokoll dwar l-inbid konkluż mal-Montenegro. Dik il-kwota tariffarja individwali hija miftuħa skont l-ordni Nru 09.1514.
               
               
                  
                     (6)
                  
                        L-aċċess għall-kwota tariffarja globali għall-inbid li joriġina mill-Maċedonja ta’ Fuq jingħata bil-kundizzjoni li l-ewwel jiġu eżawriti ż-żewġ kwoti tariffarji individwali stipulati fil-Protokoll Addizzjonali dwar l-inbid konkluż mal-Maċedonja ta’ Fuq. Dawk il-kwoti individwali huma miftuħa skont l-ordni Nru 09.1558 u Nru 09.1559.
               
               
                  
                     (7)
                  
                        L-aċċess għall-kwota tariffarja globali għall-inbid li joriġina mis-Serbja jingħata bil-kundizzjoni li l-ewwel jiġu eżawriti ż-żewġ kwoti tariffarji individwali stipulati fil-Protokoll dwar l-inbid konkluż mas-Serbja. Dawk il-kwoti individwali huma miftuħa skont l-ordni Nru 09.1526 u Nru 09.1527.